CELEX: 32012D0375
Language: sl
Date: 2012-06-22 00:00:00
Title: 2012/375/EU: Izvedbeni sklep Sveta z dne 22. junija 2012 o spremembi Izvedbenega sklepa 2011/77/EU o finančni pomoči Unije Irski

13.7.2012   
            
            
               SL
            
            
               Uradni list Evropske unije
            
            
               L 182/37
            
         IZVEDBENI SKLEP SVETA
   z dne 22. junija 2012
   o spremembi Izvedbenega sklepa 2011/77/EU o finančni pomoči Unije Irski
   (2012/375/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (1) in zlasti člena 3(2) Uredbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Svet je Irski na njeno zahtevo z Izvedbenim sklepom 2011/77/EU (2) odobril finančno pomoč v podporo korenitemu gospodarskemu in finančnemu reformnemu programu (v nadaljnjem besedilu: program), katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v Uniji.
            
         
               (2)
            
            
               V skladu s členom 3(9) Izvedbenega sklepa 2011/77/EU je Komisija skupaj z Mednarodnim denarnim skladom (MDS) in v povezavi z Evropsko centralno banko (ECB) opravila šesti pregled napredka irskih organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva teh ukrepov.
            
         
               (3)
            
            
               V skladu s programom so irski organi septembra 2011 parlamentu predložili zakonodajo za okrepitev dolgoročne vzdržnosti javnih financ. Parlament nekaterih elementov predvidene reforme ni potrdil do konca zgoraj navedenega šestega četrtletnega pregleda, zlasti glede pokojninskih pravic novozaposlenih v javni upravi, vključno s ponovnim pregledom zgodnje upokojitve za nekatere kategorije javnih uslužbencev in indeksacijo pokojnin s cenami življenjskih potrebščin ter povezavo pokojninskih pravic s povprečnimi prihodki delovne dobe in upokojitvene starosti s starostno mejo za upokojitev, določeno na nacionalni ravni. Organi so se zavezali, da bodo zagotovili odobritev teh določb pred koncem leta 2012.
            
         
               (4)
            
            
               Ker je bil stresni test v celotni EU, ki se izvaja pod okriljem Evropskega bančnega organa (EBA), preložen na leto 2013, se zdi primerno, da se tudi naslednji stresni test za irske banke v domači lasti prestavi na leto 2013. Medtem so organi določili najpomembnejše pripravljalne delovne procese, ki bodo dokončani v letu 2012.
            
         
               (5)
            
            
               Irski organi so določili dodatne ukrepe, ki jih bodo izvedli v letu 2012, da se zmanjša brezposelnost in krepitev doseganja ciljev programa. Prizadevali si bodo zlasti za povečanje učinkovitosti politike aktiviranja delovnega trga in usposabljanja ter zmanjšanje možnosti, da bi socialna plačila ljudi odvračala od iskanja zaposlitve, pri čemer pa bi se hkrati zaščitili najbolj ranljivi.
            
         
               (6)
            
            
               Ob upoštevanju navedenih razmislekov in razvoja dogodkov bi bilo treba Izvedbeni sklep 2011/77/EU spremeniti –
            
         SPREJEL NASLEDNJI SKLEP:
   Člen 1
   Člen 3 Izvedbenega sklepa 2011/77/EU se spremeni:
   
               1.
            
            
               v odstavku 7 se točka (d) nadomesti z naslednjim:
               
                           „(d)
                        
                        
                           sprejetje zakonodaje za dvig starostne meje za upokojitev na 66 let leta 2014, 67 let leta 2021 in 68 let leta 2028, z namenom okrepiti dolgoročno vzdržnost javnih financ;“;
                        
                     
         
               2.
            
            
               v odstavku 8 se dodajo naslednje točke:
               
                           „(f)
                        
                        
                           dokončanje naslednjih delovnih procesov v irskih bankah v domači lasti, o rezultatih katerih bodo irski organi poročali Komisiji, ECB in Mednarodnemu denarnemu skladu: (i) neodvisen pregled kakovosti sredstev, da bi se ocenila kakovost skupnih in individualnih posojilnih portfeljev ter postopki, ki se uporabljajo za določitev in spremljanje kakovosti sredstev; (ii) pregled posojilnih poslov v težavah, da bi se ocenila operativna zmogljivost in učinkovitost upravljanja posojilnih portfeljev v težavah v bankah, vključno z upravljanjem zaostankov plačil in načini odpravljanja slabih posojil ter zmanjšanjem izgub iz posojil; (iii) potrditev celovitosti podatkov, da bi se ocenila zanesljivost podatkov bank; ter (iv) prakse pripoznavanja dohodkov in pomlajevanja kreditov (re-ageing), da bi se proučilo, če so obstoječe prakse skladne z mednarodnimi standardi računovodskega poročanja (MSRP) in ustreznimi regulativnimi smernicami;
                        
                     
                           (g)
                        
                        
                           ocena napredka bank pri sanaciji neuspešnih portfeljev;
                        
                     
                           (h)
                        
                        
                           predložitev Komisiji, ECB in Mednarodnemu denarnemu skladu ocene ukrepov, sprejetih v zvezi s prejemniki nadomestila za brezposelnost, ki se ne udeležujejo zaposlitvenih razgovorov;
                        
                     
                           (i)
                        
                        
                           zaključek medsektorskega poročila za proučitev možnosti za zmanjšanje kakršnih koli negativnih vplivov na zaposlovanje, ki so posledica strukture socialnih plačil;
                        
                     
                           (j)
                        
                        
                           sprejetje zakonodaje o reformi pokojninskih pravic novozaposlenih v javni upravi. To vključuje ponovni pregled zgodnje upokojitve za določene kategorije javnih uradnikov in indeksacijo pokojnin s cenami življenjskih potrebščin. Pokojnine temeljijo na povprečnih prihodkih delovne dobe. Starostna meja za upokojitev za novozaposlene se poveže s starostno mejo za upokojitev, določeno na nacionalni ravni.“
                        
                     
         
               3.
            
            
               Doda se naslednji odstavek:
               „10.   Irska v letu 2013 v skladu s specifikacijami iz Memoranduma o soglasju zaključi stresne teste bank, ki so bile vključene v PCAR za leto 2011. Stresni test bo usklajen s testi Evropskega bančnega organa (EBA) ter bo temeljil na rezultatih PCAR za leto 2011 in programa finančnih ukrepov za leto 2012. Stresni test bo strog in bo še naprej temeljil na trdnih napovedih izgube pri posojilih in visoki stopnji preglednosti. Objava rezultatov bo potekala hkrati z naslednjimi testi EBA.“
            
         Člen 2
   Ta sklep je naslovljen na Irsko.
   
      V Luxembourgu, 22. junija 2012
      
         
            Za Svet
         
         
            Predsednik
         
         V. SHIARLY
      
   
   
      (1)  UL L 118, 12.5.2010, str. 1.
   
      (2)  UL L 30, 4.2.2011, str. 34.